SZEPTEMBER 28.
Szentéletű Kharitón hitvalló atyánk emléke
hajnali szolgálaton

Tropár 8. hang
Könnyeidnek árja által a terméketlen pusztaságot megművelted, * midőn sok mélységes sóhaj és fáradság árán * százszoros gyümölcsöt termettél, * és az egész világ fényforrásává lettél, * csodáiddal beragyogva a földkerekséget, *’ Szent Kharitón atya, imádd Krisztus Istent, hogy üdvözítse lelkünket!
Dicsőség… most és… 
Ki miérettünk születtél a Szűztől, * és a keresztet elszenvedted, Jóságos, * és legyőzted halállal a halált, s föltámadtál, mint Isten, * ne vesd meg saját kezed alkotását, * hanem mutasd meg, ó kegyelmes, a te emberszeretetedet, * s fogadd el az érettünk esedező Istenszülőt, *’ és üdvözítsd a vétkes emberi nemet, Üdvözítő!
Az első zsoltárcsoport után kathizma
8. hang. Minta: A Bölcsességet és Igét...
A bajnoki küzdelemben a vizsgát kiállottad, * az önmegtagadás gyakorlásával még szilárdabb lettél, * hitéleteddel aranynál is fényesebben tündököltél, * a Szentlélek tisztaságos lakhelyévé lettél, * a gonosz lelkek sötétségét eloszlattad, * a szerzetesek nyáját összegyűjtötted, * pásztorukká és tündöklő vezércsillagukká lettél, * ó boldogságos Kharitón! * Könyörögj Krisztus Istenhez, * hogy ajándékozzon bűnbocsánatot mindazoknak, *’ akik buzgón megünneplik a te szent emlékedet!
Dicsőség... most és... Istenszülő-ének
Elbuktattak gonosz gondolataim, és a bűnök szakadékába zuhantam, * és szívemből fohászkodva kiáltok hozzád, teljesen Szeplőtelen: * Tedd csodálatossá bennem bőséges kegyelmedet, * jóindulatod végtelen tengerét * és irgalmad határtalan bőségét! * Adj nékem bűnbánatot és vétkeim bocsánatát, * hogy buzgón ezt hangoztassam neked: * Könyörögj a te Fiadhoz és Istenedhez, * adjon nekem bűnbocsánatot, *’ mert te vagy a te szolgád reménysége!
A második zsoltárcsoport után bűnbánati leülők
 1. hang
Tékozlással éltem föl mindenemet, * Uram és Üdvözítőm, * de most szemeimet irgalmad kimeríthetetlen gazdagságára függesztem. * Atyai karodat gyorsan tárd ki felém, kérlek, * s az én nyomorúságra jutott lelkemet ne vesd meg, * hiszen bűnbánattal kiáltom néked: *’ Vétkeztem ellened, de te üdvözíts engem!
Ítélőszéked félelmetes, ítéleted igazságos, * az én cselekedeteim pedig szörnyűek. * De te, Irgalmas, siess megmentésemre, * és a büntetésektől szabadíts meg! * Ments meg, Uram, a kosok kárhozatos sorsától, * és méltass arra, hogy jobbodon álljak, *’ legigazságosabb Bíró!
Dicsőség... most és... Istenszülő-ének
Vezesd az én szerencsétlen lelkemet, Tisztaságos, * és oltalmazd, hogy a bűnök sokasága miatt a mélységbe ne vesszen. * Szeplőtelen, a halál félelmetes óráján védelmezd * a gonosz lelkeknek vádjaival szemben *’ a rettenetes kárhozattól!
Kánon
I. óda. 4. hang
A Vörös-tenger mélységén * száraz lábbal áthaladott * hajdan Izrael * és Mózesnek fölemelt kezeivel * Amalek erejét * a pusztában legyőzte.
A bajnoki küzdelem tengerének mélységén a kereszt életadó fegyverével átkeltél, ó boldog, a gonosztevő szellemi fáraót pedig isteni erővel a tengerbe merítetted.
Anyád méhétől fogva az Úrnak szenteltek, ó boldog, a zsarnok ítélőszéke előtt isteni bölcsességgel Krisztust hirdetted, és az Isten ellen lázadók zendülését Mózes példája szerint leverted.
Az eltévelyedés Egyiptomát elhagytad, szentéletű Kharitón, a puszta lakójává lettél, a tisztához tisztán hozzásimultál és a mennyei örökséget elnyerted.
Istenszülő-ének
Az Atyának akaratára, a Szentlélektől, mag nélkül fogantad Isten Fiát, és testben szülted azt, aki az Atyától anya nélkül, tőled pedig érettünk atya nélkül született.
Katavászia 4. hang
Fölnyitom az én számat * és betelik ihletéssel, * és dicsőítő éneket hangoztatok neked, ó Anyakirálynő, * és fényesen ünnepelve téged, *’ örömmel hirdetem a te csodáidat.
III. óda. 4. hang. 
Tenéked örvendezik * a te Egyházad, Krisztus, énekelve néked: * Te vagy az én erősségem, Uram, * menedékem és szabadulásom!
Neked örül tanítványaid lelki nyája, a te lelki kisugárzásod részese, szentéletű atya!
A testies érzületet mint az istenellenes lelkület forrását, az Élet Lelkének irányítása alá vetetted, szentéletű Kharitón!
Dávid módjára legyőzted a filiszteus Góliát szellemi erejét a Szentlélek teljes fegyverzetében, szentéletű atya!
Istenszülő-ének
A földiek számára csak te lettél természetfölötti javak közvetítője, Isten Anyja! Azért „Üdvözléggyel” köszöntünk. 
Katavászia 
A te magasztalóidat Istenszülő, * ki a kegyelem élő és kiapadhatatlan forrása vagy, * egy énekkarba összegyűjtvén, * lelkileg erősítsd meg, * és a te mennyei dicsőségedben *’ hervadhatatlan koszorúkkal jutalmazd!
Kathizma
4. hang. Minta: Hamar előzz meg...
Szavaiddal ékességévé lettél Krisztus Egyházának, * tetteiddel becsessé tetted az Isten képére alkotottat, * boldogságos Kharitón! * Kiáradt a világra a benned lévő bölcsesség * és a gyógyulások hitet sugárzó kegyelmi ajándéka, *’ ezért buzgón ünnepeljük a te emlékedet.
Dicsőség... most és... Istenszülő-ének
Legszeplőtelenebb Szűz, * ki a minden lény fölötti Istent szülted, * esedezzél hozzá szüntelenül a szentéletűekkel együtt, * hogy bűnbocsánatot és életjobbulást adjon nekünk még végünk előtt, * és mi hittel és buzgón kötelességünk szerint magasztalunk téged, *’ egyetlen, minden magasztalásra méltó! 
IV. óda. 4. hang
A te képmásod iránti szeretetből, Könyörületes, * keresztre emelkedtél, * és elsorvadt a pogányság. * Te vagy, Emberszerető, * az én erősségem és magasztalásom. 
A zsarnoki hatalmat gyakorló bűnös gyönyöröket az önmegtagadás fáradalmaival véglegesen kiölted, Szent Kharitón, és jámborul életadó halált öltöttél magadra.
A Lélek termékenységét fojtogató életgondokat, mint valami töviseket, lázas buzgalommal kiégetted, boldog Kharitón.
Megkoszorúztak téged bajnoki koszorúval Krisztus Országának szolgálattevői, mert az eltévelyedés mámorát megszüntetted, boldog Kharitón.
Istenszülő-ének
Kifejezhetetlen a te szülésed, egyetlen Tisztaságos, áldott Istenszülő, ezért eléd borulunk és az „Üdvözlégyet” zengjük neked.
Katavászia
Az Istenség királyi székén dicsőségben ülvén, * mint könnyű felhőn leszállottál, legistenibb Jézus; * mindenható erőddel * – kérünk téged – üdvözítsd azokat, * kik kiáltják néked: *’ Dicsőség a te hatalmadnak Krisztus!
V. óda. 4. hang
Te, Uram, én világosságom, * e világra jöttél, * mint isteni fény, * hogy a tudatlanság homályából kivezesd azokat, * kik téged hittel énekelnek. 
Te a felülről jövő világosság messze kisugárzó fényének tisztaságos tükre voltál, szentéletű, nagyon boldog Kharitón!
Te szentéletű, kettős kegyelmi ajándékkal tündökölsz, mert a hitvallásért folytatott küzdelem kínjaival és az önmegtagadás fáradalmaival egyaránt ragyogtál.
Te szentéletű, lelkek gyógyítójává lettél, mert kiskorodtól fogva az isteni Bölcsességet kerested, nagyon boldog!
Istenszülő-ének
Te vagy a mi legyőzhetetlen fegyverünk ellenségeinkkel szemben, te vagy a mi horgonyunk és üdvözülésünk reménye, Isten Jegyese! 
Katavászia
Mindenek csodálkoztak * a te mennyei dicsőségeden, * mert te, ó Szeplőtelen, * méhedben hordoztad a mindenség Istenét, * és szülted az örökkévaló Fiút, * ki a téged éneklőknek *’ békességet ajándékoz.
VI. óda. 4. hang
A dicséret szavával * áldozatot mutatok be néked, Uram, * kiáltja az Egyház, * mert megtisztult a sátáni szennytől * a te oldaladból kegyelmesen * kiömlesztett véred által.
Nem homokot, hanem Krisztust választottad alapul, ráépítetted az aranynál is értékesebb erényt, és a legszentebb Háromság hajlékává lettél, atyánk!
A gonoszság eszköze a kígyó volt, de te, istenhordozó Kharitón, erényeiddel legyőzted őt, és gonoszságát gondviselésszerű igazsággal megtoroltad.
Semmi sem szakíthatott el téged Isten szeretetétől, sem a testi kín, sem a halálos ítélettel való fenyegetés. Most pedig Istennel egyesülve örvendezel, ó boldog!
Istenszülő-ének
Ó minden csodánál nagyszerűbb csoda! A Szűz férfi közbeavatkozása nélkül méhébe fogadta azt, aki a mindenséget körülfogja, és nem bizonyult szűknek számára. 
Katavászia 
A mennyei bölcsességű Istenanyának * mai napon legszentebb * és legáldottabb ünnepét ülvén, * jertek, hívek, örvendezve tapsoljunk *’ és a tőle született Istent dicsőítsük!
Konták 
2. hang. Minta: A bátor és isteni szózatú...
Jertek, mindnyájan, hívek, koszorúzzuk meg szent énekekkel * és magasztaljuk dicsőítő himnuszokkal * az önmegtagadás gyakorlóját * és a jámborság bajnokát, Kharitónt, * a pásztort és tanítót, * és Krisztus „kegyelem” nevet viselő vértanúját, *’ a világ mindent bevilágító fáklyáját!
Ikosz
Magasztaljuk, hívek, szent énekekkel * a szentek közül e nagy szentéletűt, * Ikonium isteni ihletésű csillagát, a boldog Kharitónt, * és koszorúzzuk fejét Istennek tetsző énekekkel, * mert a hiábavaló bálványok gőgjét lerontotta, * s ezekkel együtt a gonosz lélek egész hatalmát megtörte. * Mindezért kínokat szenvedett, * de jutalmát is valóban elnyerte. * Ünnepeljük és dicsőítsük őt, * mint a világ mindent bevilágító fáklyáját!
VII. óda. 4. hang
A perzsiai kemencében * Ábrahám utódai * inkább a vallásosság szeretete, * mint a lángok által hevítve kiáltják: * Áldott vagy te a te dicsőséged * templomában, Uram! 
A kemencében Ábrahám utódaival vetekedve a jámborság kegyelmével tapostad a zsarnok parancsát, istenhordozó, és zengted: Áldott vagy te, Istenem és Uram!
Mint annak idején a kemencében, a kísértések tüzében téged is megóvott az isteni kegyelem égi harmata, ó szentéletű, és te is zengted: Áldott vagy te, Istenem és Uram!
Megsebzett a Szentháromság isteni szeretete, és neki szellemi értelemben vele egyenlő számú hajlékot alapítottál, melyekben ezt éneklik: Áldott vagy te dicsőséged templomában, Uram!
Istenszülő-ének
Ki a Fölségesnek isteni sátra vagy, örvendezz, mert általad nyerték el az örömöt, Istenszülő, azok, akik téged segítségül hívnak. Áldott vagy te az asszonyok között, teljesen szeplőtelen Nagyasszonyunk! 
Katavászia
Nem hajoltak meg a jámbor ifjak * a bálványok előtt a Teremtő fölött, * hanem a tűzbüntetést bátran kiállván, * örvendezve énekelték: * Áldott vagy te atyáinknak dicsőített Istene!
VIII. óda. 4. hang
Kezeit kiterjesztvén Dániel * a barlangban ásítozó oroszlánok dühét lecsillapítá, * a tűz erejét pedig kiolták * a valláskedvelő, erényes ifjak kiáltván: * Áldjátok az Urat, az Úrnak minden művei! 
Melledet tűzzel égették, szentéletű, s te azzal a gonoszokat megégetted, te magad viszont a Szentlélek erejével sértetlenül maradtál, és a népeket vallásos énekek zengésére buzdítottad: Áldjátok az Urat, az Úrnak minden művei!
A régi embert levetetted magadról, szentéletű atya, és Krisztust valóban magadra öltötted; a sötétség világkormányzóját diadalmasan legyőzted, a vértanú‑kínok között pedig buzgó szívvel zengted: Áldjátok az Urat, az Úrnak minden művei!
Pálnak igazi tanítványává váltál, szentéletű Kharitón! Az ő nyomdokain jártál, a szerzetesek fáradhatatlan tanítójává váltál, az erényekben pedig mindenkinek életpéldájává lettél, aki csak zengi: Áldjátok az Urat, az Úrnak minden művei!
Istenszülő-ének
Minden nemzedékből egyedül te lettél Isten Anyjává, tisztaságos Szűz! Isten hajléka lettél, Szeplőtelen, és mégsem égetett meg a megközelíthetetlen világosság tüze. Emiatt mindnyájan áldunk téged, Isten Jegyese, Mária!
Katavászia 
Az istenfélő ifjakat * hajdan a tüzes kemencében megőrzé a Szűznek szülöttje; * akkor ugyan csak képletben, * most pedig valóságban működvén, * az egész mindenséget dicsőítő énekre buzdítja: * Áldjátok az Urat az Úr minden művei, *’ és magasztaljátok őt mindörökké!
IX. óda. 4. hang
Belőled, az érintetlen hegyből * származott, ó Szűz, * a faragatlan szegletkő, Krisztus, * ki a két különböző természetet egyesítette önmagában, * azért örvendezve * magasztalunk téged, Istenszülő! 
A feledést okozó sír sem rejthette el erényeidet, szentéletű Kharitón, hanem emléked napként örökké tündöklik és azt méltán magasztaljuk.
Jöjjetek mindnyájan, hogy lélekben évenként megüljük ezt az emlékünnepet, utánozzuk buzgón az istenhordozó erényeit és zengjük vele együtt: Magasztalunk téged, Háromszorszent! 
Triadikon (Szentháromságnak)
Az isteni lényeg egységét és a Személyek háromságát imádjuk mindnyájan, hívek, az össze nem elegyedő Személyekben: a Szentháromságot, aki egyenlő hatalmú, egyformán tisztelendő, s akit áhítattal magasztalunk.
Istenszülő-ének
Örvendj és vigadozz, a nagy Király Jegyese! Nézd Jegyesed messziről tündöklő szépségét, mely az aranynál is fényesebb és a napnál is tündöklőbb!
Katavászia 
A Szentlélek által megvilágosított * földi halandók örvendezzenek, * és a mennyei erők vigadozzanak, * ünnepet ülvén és az Istenanya tiszteletére mindnyájan kiáltván: * Üdvözlégy boldogságos *’ és szeplőtelen Istenszülő Szűz!
Fényének 
A szentéletűé
Előbb a hitvallás küzdelmében szép gyakorlatra tettél szert, azután önmegtagadással teljesítetted be az Istennek tetsző pályafutást, s így a mennybe jutottál, Krisztus színe előtt állsz, szentéletű Kharitón atyánk, és könyörögsz érettünk, hő magasztalóidért.
Az Istenszülőé
Az Atya Szülöttét, az ő nagy tanácsának Angyalát, Krisztust, a dicsőség Királyát szülted, minden magasztalásra méltó Szűz. Az ő keresztjét nézték az önmegtagadók és a vértanúk, és követték is. Velük együtt könyörögj érettünk szüntelenül, Istenszülő!
Dicséreti sztihirák 
4. hang. Minta: Jelül rendelted...
Reád áradt a Szentlélek kegyelme, * és messze sugárzón megvilágított téged, * Kharitón atya! * A szenvedélyek éjszakáját végigküzdötted * és a szenvedélymentesség napját tisztán elérted, * a legtisztább Világossággal töltekeztél, * most pedig benne lakozol. * Ne feledkezz meg rólunk, * kik szent emlékedet híven magasztaljuk, * istenihlette! (kétszer)
A rajtad kivirágzott égi kegyelmet hordoztad, * és a földi dolgokat megvetetted, Kharitón, * mint valami test nélkül élő, * a gonoszságnál többre becsülted az életet. * Az örök boldogság folyóvizei mellett kívántál járni, Isten választottja. * Könnyeiddel elapasztottad a szenvedélyek szennyes forrását, szentéletű, *’ és megöntözted a lelket tápláló kalászokat.
Isten kegyelme folytán méltán elnyerted, Kharitón, * a gyógyítás ajándékát, * ettől fogva a gonosz szellemek ámítása megszűnt, * a súlyos betegségek rontása futva menekült, szentéletű, * mert a kegyelmi ajándékok áradatát forrásoztad. * Ez most felüdít minket, *’ és magasztaljuk emlékedet.
Dicsőség... 6. hang
Tiszteletreméltó atya! * Az egész földre elhatott a te tanításod, * ezért fáradozásodnak a mennyekben találtad meg megérdemelt jutalmát. * A démonsereget elűzted * és eljutottál az angyali rendekhez, * kiknek életét szeplőtelenül követted. * S mivel Krisztus Istenünk előtt szavad van, *’ kérj tőle békét a mi lelkünknek!
Most és... Istenszülő-ének. Minta: Harmadnapon föltámadtál...
Istenszülő, keresztények reménysége, * tégy megigazulttá engem, a bűnöst, * és ments meg a kínoktól, * mindenféle rettegéstől *’ és az örökké tartó tűztől!
Nagy dicsőítés
Tropár 8. hang
Könnyeidnek árja által a terméketlen pusztaságot megművelted, * midőn sok mélységes sóhaj és fáradság árán * százszoros gyümölcsöt termettél, * és az egész világ fényforrásává lettél, * csodáiddal beragyogva a földkerekséget, *’ Szent Kharitón atya, imádd Krisztus Istent, hogy üdvözítse lelkünket!
Dicsőség… most és… 
Ki miérettünk születtél a Szűztől, * és a keresztet elszenvedted, Jóságos, * és legyőzted halállal a halált, s föltámadtál, mint Isten, * ne vesd meg saját kezed alkotását, * hanem mutasd meg, ó kegyelmes, a te emberszeretetedet, * s fogadd el az érettünk esedező Istenszülőt, *’ és üdvözítsd a vétkes emberi nemet, Üdvözítő!

